व्यापक अवधारणाओं की कल्पना व उनके प्रति भावनात्मक लगाव का अभाव व्यक्ति को स्वार्थी बनाने के साथ-साथ एक तरह से अल्पजीवी भी बनाता है। जो केवल अपने ही लिए जीता है वह अपनी मृत्यु को जगप्रलय के रूप में देखता है जबकि किसी बड़ी इकाई या व्यापक उद्देश्य के लिए आत्मोत्सर्ग करने वाला व्यक्ति अपने जीवन को एक बड़ी शृंखला में एक कड़ी मात्र समझता है। यदि आज़ादी की एक विशिष्ट भावनात्मक अवधारणा हमारे यहां विकसित न हुई होती तो शायद इस देश के अनेक सपूत उसके लिए अपने आपको बलिदान ही नहीं कर पाते और हम आज भी ग़ुलाम ही होते। स्वतंत्रता प्राप्ति के बाद अनेक कारणों से व्यक्तिगत उत्सर्ग के भाव का धीरे-धीरे लुप्त हो जाना न केवल हमारी अनेक वर्तमान समस्याओं के लिए ज़िम्मेदार है बल्कि इस देश के भविष्य के लिए भी अत्यन्त घातक है। उदाहरणार्थ यदि हम राष्ट्र भाषा की समस्या को ही लें तो हम देखेंगे कि गांधी के नेतृत्व में किए जा रहे स्वतंत्रता आन्दोलन के दौरान इस समूचे देश के लोग अपनी प्रान्तीय समस्याओं के भेद को भुलाकर हिन्दी को राष्ट्रभाषा के रूप में विकसित करने के लिए गहरी रुचि व उत्साह प्रदर्शित करने लगे थे। किन्तु बाद में राष्ट्र भाषा के प्रति इस अनुराग को धीरे-धीरे लोप होता गया और लोग अपनी प्रांतीय उपभाषाओं तक के लिए विशिष्ट स्थान की मांग करने लगे। यह इसी संकुचित दृष्टि व व्यापक उद्देश्य के अभाव का परिणाम है कि हम इतने वर्षों में भी अपने लिए एक समर्थ राष्ट्रभाषा का समुचित विकास नहीं कर पाए हैं और अंग्रेज़ी इस देश में अपना वर्चस्व यथावत् बनाए हुए है।